
YELOD 31" 


O Volapükaflens valöpo! 


Finü yunul at cifal: ‚Hermann Philipps’ < enunom pö Volapü= 
kagrup di ‚Facebook’: 


Bü brefüp Volapükan nemü ‚Hermann Bieber esedom obe 
samädis elas „sirkülapenäds” e „Vög Volapüka” sis yel: 1999, 
kelis no nog älabob, dat ökanob kopiedön onis me nünöm. 

Nu konlet oba gasedas at lölöfon sis yelod löpo pemäniotöl. 

Fütüro onotükob onis is, bi jünu gaseds mödik at no dabinons 
ün fom lölöfik. 


Cifal äfölom promi okik, e nu kanoy tuvön yelodis anik pemä- 
niotöl pö ‚Facebook’ fomü nüneds ad bükön pämodis. Doküms di 
‚djvu’, kels binons pötöfikums ad reidön yufü nünömaskrin, kanoy 
dagetön pö resodapad sököl: ‚http./volapuk.temerov.org/Volapü 
kanef/vol/Sirkülapenäd.php’. Maters at binons susdigiks; us kaz 
noy reidön samo lifajenädis cifalas anik, tikamagotis ela Reinhard 
Haupenthal dö Volapük, taspikotis tefü atos ela Brian Bishop: cifal 
ettimik, e mödikosi nitedik votik. Vemo danob elis ‚Hermann 
Philipps’ e ‚Hermann Bieber demü legiv diva somik. 


Danädü kods läbik at dönu ereidob poedotis fa hiel ‚Gunther 
Hotz’: Volapükan, kel ägebom leigüpo Volapüki rigik e nutimiki, ko 
koräkots ela Ralph Midgley. Nu vilob pübön lautotis anik ela 
G. Hotz ön fom ma vil poedana it. Nitedos, das bukems anik la- 
bons buki fa otan tiädü ‚Volapük : Einführung in eine faszinie- 
rende Sprache’ (2011, pads: 269). Ek sevon-li, Volapüki kinik 
penäd et tefon? 


Gudikünosi valik vipom oles redakan: 


PONU A topo yé 


V111:74:2021 
POEDOTS ANIK FA EL GUNTHER HOTZ. 


Gadadiül 


Suvo ven seatob in gad 
dis podabim gletik in jad, 
ven kanitons bödils smalik 
lidis okas aijönik, 


Haydfloredil 


Ai ven love hayd golob, 
dö yun e löf e läb dlimob. 
Tän zigolob ko lad lügik, 
senöl, das obinon finik 


ven flols mödik benosmelons, suno dabin oba su tal. 


biens mieli konletons, 


Pafölonös te vip nog bal 


ven neb ob vom yunik e vin, obe in sark seatöle: 


tän läb oba binon nen fin. 


Haydfloredil blöti obe 


Leigätods. dekonös - legivot lätik 
glet = gret neb = näi, nilü kope oba de nat jönik. 
flol = flor dlim = drim 


hayd (de vöd Deutänapükik: ,Heide’) = brüyäralän; glün = grün 


Buegabled 
In buk binon buegabled 
pekeblinöl fa ob se fot, 
kö äspatob suvo ko mot, 
lad nog fulik tay* lifafred. 


Glün bleda epaelikon 
ed evedob vüo bäldik; 
das tim et äbinon jönik, 
ye ainog obe jonon. 
G. H. 


M Küpet fa notükan bevüresodik: 
‚H. Philipps’. 


* tay” äbinon präpod fa hiel Hotz 
| pimoböl, kel ye äbinonöv nezesüdik: 
lad nog fulik me lifafred. 

Tefü vöd: *tay < hiel Gunther Hotz 
: äpenom sökölosi: 
l ‚tay (von mir vorgeschlagene Prä- 
| position ohne eigene Bedeutung)’ = 
| tay* (präpod fa ob pemoböl nen sinif 
: lönik). 
: Hiel G. Hotz niludo ätikom dö 
: präpod valemik di ‚Esperanto’: je’. 


NOET. Pö bespik bevüresodik cifal äpenom: „Cedob, das hiel 
Ralph Midgley ömna ägebom poedotis fa hiel Gunther Hotz in 
„Sirkülapenäd” okik, e suvo ävotükom onis ma sotül calöfik Vola- 
püka, nes säkön hiele Hotz. Atos äzunükon vemo lätani. Niludo 
äbinos bal kodas, das älüvom Volapüki” (del 17 tobula , yel: 2020). 


V111:75:2021 


EL GOETHE ETTIMO ED ATTIMO. 


TRADUTOD VÖNA=VOLAPÜKIK. VOLAPÜK PEREVIDÖL. 
Frogs Frogs. 

Lulaki gletik glad itegom; Lulaki gretik glad itegon; 

Frogils, in dib efugöl, Frogils ini dib äfugons, 
Ädaloms no fovo kvagön e bunön, Ädalons no plu kvagön e bunön, 
Äbömetoms ye lafiko dlimöl, Ye lafo drimölo äpromons: 

If ätuvoms-la te löpo spadi, If ötuvonsöv löpo spadi, 
As galits ävilomsöv kanitön! Äs reitaks övilonsöv kanitön! 
Töfavien äkömom, glad äsmetom, Florüpavien äkömon, glad äsmeton, 
Nu äguboms ed älänoms pleidiko, Nu ägubons ed älänons pleidiko, 
Ed äsiedoms len jol, veitik e vidik, Ed äseadons valöpo len jol vidik, 
E... äkvagoms äso in tim vönik! Ed äkvagons äsä ün tim vönik! 

Lovepolel: E. F. L. Haastert, 1899 Revidan: ‚Hermann Philipps’, 2021. 


RıGÄD DEUTÄNAPÜKIK. 
Die Frösche 


Ein großer Teich war zugefroren; 

Die Fröschlein, in der Tiefe verloren, 
Durften nicht ferner quaken noch springen, 
Versprachen sich aber im halben Traum, 
Fänden sie nur da oben Raum, 

Wie Nachtigallen wollten sie singen. 


Der Tauwind kam, das Eis zerschmolz, 
Nun ruderten sie und landeten stolz 
und saßen am Ufer weit und breit. 
Und quakten wie vor alter Zeit. 
Johann Wolfgang von Goethe 


LESETÜL ELA ‚GOETHE’. 
Kin binon-lii men läbikün? Utan, kel kanon suemön meritabis 
votanas, e kanon fredön in fred votanas, äsä in fred lönik. 


Hiel Alrond e renar magivik. 


Fa ‚Evgeny A. Khvalkov’, tiäd rigik: ‚Alrond and the Magic Fox’, 
ini Volapük petradutöl fa ‚Hermann Philipps’. 


Dil telid ä lätik. 

Un göd matilisitans ledauta balan pos votan äprimoms ad 
fanön jipis goldinalainaskinik, ab ots ävifons ed äplafons 
vemo, klu nek äkanom dekötön diledi laina goldinik de ons. 
Fino äbinos turn hiela Alrond. Täno renar: flen fiedik oma < 
ädoseidom oki su lubelil, kö jips äyebidons, äsüramenom fluti 
oka, ed äprimom ad flutön. Ag! das kanolsös fomälön, musig 
kisotik äbinos! Jips valik äkobikons zü renar, ed ädalilons 
musigi magivik äsvo päbemagivölo, e nu el Alrond äkanom 
jimön onis fasiliko. 

E no te jips päbemagivons. Ton kleilik musiga at äbe- 
magivon regi, kuranis, sökanefi ed alanis komöl; valans ämüä- 
tikons ed ädalilons äsvo pästorditölo. Fotanims natädik 
äsükömons se nästs e kevs oksik ad dalilön musigi milagik 
renara. Leon: reg nimas valik < no äkünom ad murön, dat no 
ötupomös musigi milagik. Lup e rubub äglömons ad rorön. Igo 
jiel Greta bäldik, kel lödof lä söpagäp e kel binof lufamik demü 
kalad badikün, bi no kanof klemön ad zanädön votanis igo dü 
minut bal, ekö! igo jiel Greta bäldik it äsükömof ed ädalilof 
musigi. Melod, keli renar äpläyom me flut, äceinon vali ad tem 
musiga. 

Reg älanälom, das el Alrond iledunom bligädi telid, e teliko 
älanälom, das idalilom somiki musigi magivik. Vemo ädanom 
eliAlrond e renari, e regs, lesons, düks, grafs, baonans e 
lesiörs foginiks äfuloms me glöt e vut. E balan omas, efe reg: 
‚Gerneb’ de ‚Lothirod’, äsagom: 

„If lesiör at uplöpom tefü mät kilid, ogetom ledauti, ed obs 
nen stim omotävobs. Soldat seimik pülik opluom tefü obs: 
pekronölans! Odelo bü mät kilid olüköpikobs demü om ed 
odeidobs omi, e so no omutobs sufön nestimi.” 


Valans äsludoms ad dunön atosi. No ye äsevoms, das renar 
ästanom po körten dü tim valik ed älilom valikosi. Ägolom 
lomio ed äkonom ele Alrond desinis klänabadöfik foginanas. 

„Kisi sötob-li dunön?” man yunik äsäkom. 

„Konfidolöd obi!” renar ägespikom, „ab no glömolöd, das 
mutobs e vikodön neflenis obsik e plöpön tefü mät lätik!" 

Täno äbinos tim pro mät kilid ä lätik. E reg äsagom: 

„Vipob, das lüson fütürik oba odaifidom obe fidädi lü- 
xüödik in kased lönik oka, e geted at muton binön regöfik! 
No omatükob dauti obik ko lubegan.” 

Regs, lesons, düks, grafs, baonans e lesiörs foginiks äje- 
koms. Klüliko ädalaboms ledomis e kasedis magifikis in 
topäds oksik. Ab ni kanoy blinön regi usio ünü del bal, ni ka- 
noy blinön kasedis e ledomis ets lü ‚Adtiarn’ to töbidam ve- 
mikün. Too alan regas fol liegikün äcälodom masonanis tum, 
ed äbüedoms bumön omis sunädo kasedis nilü cifazif. Ab no 
kanoy bumön kasedi ünü del bal! Id el Alrond älogodom 
lügiko, ab renar ägivom ome flapi me nam, äsagölo: 

„Ogolob ad dalabükön ole kasedi pro zälül rega, e ven nu 
ogolol ad yagön, blibolöd fagü foginans!” 

E renar ärönom äl kased: ‚Cromorgan’. Mutob sagön, das ka- 
sed at äleduton lü jeikik mi-gian mu daudodik, badöfik e kruä- 
lik. Tävans mödik, kels äbeigolons kasedi: ‚Cromorgan’ äpe- 
rons lifi vü tuts mosta nejönik at. Ab migian älufidom menis, 
no ye renaris, klu lekäfan obsik: renar < no ämutom dredön; 
zuo migian no äbinom lomo tü tim et, bi imogolom ad yagön. 
Mu balido renar äsludom ad moükön dünanis migiana, kels 
ägaledons kasedi. Atans äbinons hüen menasümik: ‚Graw’, mi- 
gnom: ‚Grow’ e diabälan: ‚Grahaham’. Renar ävifagolom lü le- 
yan, ed ävokädom: 

„Laramö! rönolsöd demü lif olsik! Reg kömom ko milit oka 
sa tumat magivanas; ofefilükons olis ad zen medü leklärs 
okik!” 


Dünans migiana äjekons. Kisi sötons-li dunön? Renar 
äsagom ones: 


„Klänedolsöd vifiko olis; ba reg e milit oka sa magivans no 
oküpons olis!” 

Dünans migiana dredöfons, klu älüvons sunädo galädöpis 
oksik. Hüen menasümik: ‚Graw’ äklänedon oki in biratubil, 
mignom: ‚Grow’ in vinatub, e diabälan: ‚Grahaham’ in poda= 
geinatub (migian vemo älöfom podageini). Täno renar obsik 
äfärmükom tubis valik, äserölom onis sui fortifamön, ed 
ästürom onis ini vatasöp: us Öflotonsös! 

Vüo migian badöfik: hisiör kaseda < igekömom, e päsü- 
pädom vemo, das dünans ämoons e das renar, keli no äsevom, 
in kased oma ipubom ön mod seimik. Ab renar obsik äbinom 
söl mu leplütik, klu no äfikulos pro om ad plitön migiani. 
Äsevölo, das migian älöfom vemo fläti, renar äprimom ad spi- 
kön ön mod alik dö patöfs gudik migiana e dö fam glorik ota 
valöpo in regäns nilädik. 

Zesüdos ad sagön, das migian at älabom kapis tel, kels 
suvo äzanons ko od. Ed utos binon, kelosi renar ädunom: 
dönuamiko äditibom plimis ai jönikumis kape bal u votike, jüs 
fino äreafons ad feit vemik e ad komip vemikün. Täno renar 
äkripädom neküpidiko utöpio, kö migian äkipedom okikis 
säbis bobik, japik — leigo äsä uts, kels jamodamans geboms in 
däsärt pro komip — e medü cöp skilälik ädekötom kapis 
zaniälik migiana badöfik. Ed in topäd et siso neföro plu ek 
äfanäbükon ud ädeidon tävanis. 

Vüo reg: ‚Taravon’ äbinom pö yag ko kurans e sökanef oka 
sa regs, lesons, düks, grafs, baonans e lesiörs foginiks, kels — 
äsä fümo memols — iplotoms ad deidön eli Alrond. Kapreoli 
äpöjutölo, otan älüvom sökanefi lölik, e nu äsoelom. Täno 
foginans äprimoms ad pöjutön omi. Isetiroms glävis, ifledü- 
loms rabaletis, e man yunik äperomöv lifi, if renar no äyus 
fomöv omi. 


E so äjenos: posä renar ilabedom kasedi magifik migiana 
badöfik ed ibüedom meikön zälafidädi veratiko regöfiki, ärö- 
nom ini fot, kö yag äjenon. Ettimo pon vemo bäldik, failabik 
äbinon in fot. Ven neflens äyagoms eli Alrond ed äjütoms äl 
om medü rabalets, renar — äbinom ga renar magivik — 
äceinom büfo fleni okik ad renar ed äklänedom omi in 
nimanäst, du äceinom oki it ad man yunik el Alrond löliko 
sümedöl — leno äkanoy distidön bofanis. Regs, lesons, düks, 
grafs, baonans e lesiörs foginiks äjutoms poi om, e renar in 
maged ela Alrond äbunom de jevod ed ärönom love pon bäl- 
dik lü jol votik flumeda. Foginans, äkredölo, das viktim okas 
no plu ökanom skeapön, äjutoms poi om sui pon failabik, e 
pon ädästuron, sodas valans äpäridikoms. 

Vüo reg ifaemikom ed ästebedom fidädi. Renar ädönus 
fomom eli Alrond ad maged menik ed oki it ad fom renara, ed 
ägegoloms lü reg. 

„O mayedal!” renar äsagom leplütiko, „hisiör: ‚Alrond’ 
labom stimi ad vüdön ori ad fidedön in kased okik.” 

Reg päsüpädom. „Liö! o ‚Alrond’? Kased fata olik binon 
fagik mö delamonits deg isao, e ma geragit fideikuma leduton 
lü blod bäldikum ola.” 

„Lesiob ore, o mayedal!” renar ävüspikom, „das hisiör: 
‚Alrond’ dalabom kasedi, efe mu magifiküni." 

E renar ädugom eli Alrond, regi e sökanefi lölik rega lü kased: 
‚Cromorgan’, kel büo äleduton lü migian badöfik e nu lü flen 
renara: lesiör: ‚Alrond’. Ven ärivons kasedi, reg äfredom levemo, 
bi kased: ‚Cromorgan’ äbinon so gudik äs kased regik, e geted, 
keli renar ed el ‚Alrond’ ägevoms rege e sökanefe oma vo äbinon 
regöfik. Reg pävoätükom, e pö zälafidäd ot änotädom matirajani 
ela Alrond e ledaut. Leigüpo äcälodom eli Alrond kronigerani. 

E kis äjenon-li tefü renar magivik? Posä matikamazäl 
ipaseton, renar äleditom ed ämorönom ini fot; ai nog äbinom 
ga nim natädik. Latikumo ye ömna ävisitom fleni okik. 


Ekö! so äbinos, o flens! El Alrond ägevom renare valikosi, 
keli älabom pro om, e fino ävedom reg. m 


JENÖFOTS ANIK DÖ ‚MORGENSTERN'’. 


Ayelo Volapükaflens anik medü ‚Facebook’ eküpälükom, 
das hiel ‚Christian Morgenstern’ (poedan Deutänik, 1871- 
1914) äbinom Volapükan zilik zao de 1888 jü 1890. Primü yel 
hiel ‚Ze do Rock’ fa atos pispiretöl äpübom yegedi tiädü 
‚Morgenpük und Volastern’ (https:/Iyrikzeitung.com/2021/02/ 
15/morgenpuek-und-volastern). At binon reided nitedik pro 
löfans rätas pükavik. 

Latikumo, efe primü yunul, hiel ‚Rolf Beran’ ejäfälikom ko 
vestig okik tefü jäf ela Morgenstern in Volapükamuf. Ad konz 
sälid ‚Rolf Beran’, kel desinom ad spikädön tefü yegäd at pö 
kobikam alyelik ela ‚Christian-Morgenstern-Society’, äkosikom 
ko ‚Hermann Philipps’. El Morgenstern eklülädom skiliko 
poedön e spodön Volapüko, ab poso esäspetikom tefü pük at 
bo demü bit ettimik datuvala. Atosi jonülon büvobod sököl 
peneda ele Schleyer, me pened kelik ‚Morgenstern’ ädesinom 
ad klemön lebonedi gaseda fa datuval: 

„Aslopikob kudadini orik ko lanäl mu vemik, äpläidob tika- 
magoti sublimik volapüka ko dialim nevikodik yunöfa, ed äkre= 
dob vikodi Volapüka me süad ladälik dibätikün. Or, o söl! edis- 
tukor kredi obik at, evedükor vödis spiköfik oba lugis — [...] 

Or: sublimik as lanan datuvälik, letälenik, äklülädor smala- 
ladälan, ven äveütos ad binön gretälik id as men. [...] E too 
dunamod somik pöglömonöv fasiliko, if reigiäl levemik ora no 
äpäridükonöv utosi, keli tikäl letälenik ora ilebumon so jöniko. 
Cedor, das gitätor no pestöbölo ad jafot orik, ab no küpor, das 
ecütor milatis ladälas lanälik, das ekoedor blinön sakrifotis 
susnumik, dat fino ...” [Fin peneda ämoikon u vödem no pä- 
fövon.] (niludo päpenos ün 1890; vödem Deutänapükik pez 
tuvon fa ‚Rolf Beran’ in toum telid ela ‚Werke und Briefe’ 
(= „Vobods e peneds”) ela Morgenstern, petraduton ini Vola= 
pük fa ‚Hermann Philipps’). m 


DOG ELAS ‚BASKERVILLES’. 


Fa hiel ‚Arthur Conan Doyle’. Petradutöl fa hiel ,Oleg Temerov”. 
Tradutod papübon bai koräkots pülik fa hiel ‚Daniil Morozov’. 


KAPIT FOLID. SIÖR: ‚HENRY BASKERVILLE’. 


Janeda-tab obsik pibemoükon göliko, e ‚Holmes 


? 


lenlabü cemaklot ästebedom spikoti pipromöl. Duz 


netäbs obsik äbi- 
noms kuratälik kol 
kolköm pirajanöl: 
dokan ‚Mortimer’ 
dugädü baonan 
yunik ikomikom 
ebo ven glok äkoe- 
don tonön flapa- 
tonis deg. Lätikan 
äbinom man lö- 
vik, nämedik, doz 
fa-logik, labü bäl- 
dot yelas za kil- 
deg, logabobs blä- 
gik densitik e loz 
god fümälik koz 
mipiälik. Älenla- 
bom klotemi redik 
lainodik, ed äla- 
bom skini raodik 
viene e sole pisu- 
füköli äsva älifä- 
dom gretadili lifa 
okik dissiliko, ab 
ye bos äkomädon 
pö loged süenik 





SIÖR: ‚HENRY BASKERVILLE’. 


VII:82:2021 


omik ed okkonfid takedik kondöta omik, kelos äträton 
stimabani. 


„Ekö! hisiör: ‚Henry Baskerville’ ”, dokan: ‚Mor- 
timer’ < äsagom. 

„Völ” etan äsagom, „zuo binos bisarik, o söl: ‚Sher- 
lock Holmes’, das üf flen obik no emobomöv ad visitön 
oli agödo, ukömoböv ito. Elelilob, das tuvedol rätilis, 
ed ekolkömob uti somik agödo, kel flagedon mediti 
vemikum kas kanob duinön one.” 

„Begö! seidolös oli! o siör: Henry! Suemob-li vez 
räto, das ol it ebelifol bosi küpädik, posä elükömol ini 
‚London’?” 


„Nos tu veütik, o söl: ‚Holmes’! Bo te cog. Äbinon 
pened at, üf daloy nemön oni penedi, kel ereafon lü 
ob agödo.” 


Iseitom kövi sui tab, ed obs valik ibiegobs love on. 
Köv äbinon komunik, labü köl gedilik. Ladet: „Siöre: 
‚Henry Baskerville’, lotidöp: Northumberland’ ”< pipe- 
non me tonats grobik; stäpedöma-mäk potik: ‚Charing 
Cross’ < e dät deseda: äsoar. 

„Kin äsevon-li, das ölotedol pö lotidöp: ‚Northum- 
berland’?” ‚Holmes’ äsäkom, älülogölo dudraniko vi- 
sitani obsik. 


„Nek äkanon sevön atosi. Isludikobs pas ven ikol- 


»» 


kömob dokani: Mortimer’. 
„Ab dokan: Mortimer’, nendoto, ya ilotädom us?” 
„Nö! älotob pö flen,” dokan äsagom. „Jonäd nonik 
mögik ädabinon, das ädesinobs ad vegön ini lotidöp 
et.” 
„Soöl Seman labon-la demädi vemik tefü sta 
nedi-cäns olik.” Asüramenom se köv papürabledi tel- 
plifätik foldiliko pipliföli. Asäplifom ed äplatükom oni 


su tab. Love zänod bleda set balik pifomon, binädöl 
me vöds bükik pötöfik, len ut pifimakleiböls. Et äste- 
ton: „Üf no vilol läsükön duli lifa u sädalabön tikäli 
löniks, tän mutol dakipön oli fagoto de maräd.” 
Te vöd: „maräd”< pipenon me nig. 

Fövot ofovon. 





PLIN SMALIK. 
Kapit: 14. 


Planet lulid äbinon vemo küpädik. Äbinon smalikün etas valik. 
Spad ona kurato äsaidon te ad lepladön sütalampadi e 
lampadifilidani. Plin smalik no äkanom planön oke, pro kis 
ijonidons-la sütalampad e lampadifilidan seimöpo in levalaspad 
plödü sil, su planet, kö ädabinon ni dom pu bal, ni pöpam. Ye 
äsagom ninälo oke it: 

„Binos vemo luve= 
ratik, das man at bi- 
nom-la tatikälik. Ye 
binom läs tatikälik ka 
reg, ka lobiälan, ka 
büsidan e ka ludrinan. 
Nemu vobod ona biz N 
non siämöfik. Ven fili- 
dom lampadi okik, äsva 
koedom-la pubön steli -~ 
u flori nog balis. Ven 
kvänom lampadi oka, 
äsva koedom-la slipön 
flori u steli. Jäf at binon 
vemo plitülik. Atos vo 
binon frutik, bi binon 
jönik.” 





VIII:84:2021 

Posä irivom planeti, äglidom ko jästs lestüma filidani: 
„Deli gudik! Kikodo änu ekvänol-li lampadi olik?” 
„So büdül tonon”, filidan ägespikom. „Deli gudik!” 

„Kin binon-li büdül olik?” 

„Mutob kvänön lampadi obik. Soari gudik!” Ed äfilidom dönu 
lampadi. 

„Ab kikodo änu edönufilidol-li oni?” 

„So büdül tonon”, filidan ägespikom. 

„Suemob nosi”, plin smalik äsagom. 


„Pö jenet at nos dabinon ad pasuemön”, filidan äsagom. 
„Büdül binon büdül. Deli gudik!” 


Ed äkvänom lampadi okik. 


Poso äkluinom flomi oka me pokasärvätül me kvads redik 
pedeköl. 


„Cal obik is binon jeikik. Atos äbinon siämöfik büikumo. 
Äkvänob gödo ed äfilidob soaro lampadi. Älabob reti dela ad 
takädön, e reti neita ad slipön...” 


„E büdül sis tim et pevotükon-li?” 


„Büdül no pevotükon”, lampadifilidan äsagom. „Din ebo et 
binon lügadramatik! Alyeliko planet ätulon ai vifikumo, ab büdül 
no pävotükon!” 


„E nu-li?” plin smalik äsagom. 

„Kludo nu, ven dunon tuli bal a minut, no plu labob igo sekuni 
bal takäda. Filidob e kvänob balna a minut.” 

„Kioyofik atos binon! Dels lomü ol dulons mö minut bal!” 


„Atos leno binon yofik”, filidan äsagom. „Ya mul bal 
epasetikon, sisä eprimobs ad spikön ko od.” 


„Mul bal-li?” 
Fövot ofovon. 


